
            PARLAMENTUL  ROMÂNIEI

                CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                    Bucureşti, 11 februarie 2014
     Nr. Pl-x  569/2013


                                     RAPORT

                                                             asupra

propunerii legislative pentru completarea Legii nr.35/1997 privind organizarea şi funcţionarea instituţiei Avocatului Poporului

În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru completarea Legii nr. 35/1997 privind organizarea şi funcţionarea instituţiei Avocatul Poporului, trimisă cu adresa nr. Pl.x. 569 din 3 februarie 2014, înregistrată cu nr. 4c-11/1635 din 4 februarie 2014.

Camera Deputaţilor este primă Cameră sesizată, în conformitate cu dispoziţiile art.75 alin. (1) din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat.

Propunerea legislativă are ca obiect de reglementare completarea Legii nr.35/1997 privind organizarea şi funcţionarea instituţiei Avocatul Poporului, republicată, cu modificările şi completările ulterioare, în sensul instituirii unui nou adjunct al Avocatului Poporului care, potrivit proiectului de act normativ, este specializat în drepturile cetăţenilor români rezidenţi în străinătate.

Consiliul Legislativ, conform adresei cu nr. 1517 din 19 decembrie 2013, a avizat favorabil iniţiativa legislativă, cu observaţii şi propuneri.

Consiliul Legislativ consideră că, sub aspect constituţional trebuie relevată ideea unicităţii instituţionale a Avocatului Poporului. 

Guvernul României, conform punctului de vedere transmis prin adresa cu nr. 65/DRP din data de 17 ianuarie 2014, nu susţine adoptarea iniţiativei legislative.

Comisia pentru comunităţile de români din afara graniţelor ţării a avizat favorabil propunerea legislativă, cu unanimitate de voturi, în şedinţa din data de 4 februarie 2014, conform adresei cu nr.4c-18/49/2014.

Comisia pentru drepturile omului, culte şi problemele minorităţilor naţionale a avizat negativ iniţiativa legislativă, cu majoritate de voturi, în şedinţa din 11 februarie 2014, conform adresei cu nr.4c-5/36/2014.

Comisia pentru egalitate de şanse pentru femei şi bărbaţi a avizat negativ propunerea legislativă, cu majoritate de voturi, în şedinţa din data de 11 februarie 2014, conform adresei cu nr.97/151/2014.

Avocatul Poporului a transmis Comisiei juridice, de disciplină şi imunităţi un punct de vedere, prin adresa cu nr.1259 din 11 februarie 2014, conform căruia consideră că “oportunitatea înfiinţării unui adjunct specializat” aparţine Parlamentului României. Avocatul Poporului a expus o serie de argumente în sensul respingerii propunerii legislative, respectiv:
- crearea unei noi funcţii de adjunct al Avocatului Poporului, specializat în drepturile cetăţenilor români rezidenţi în străinătate, ar putea crea dificultăţi în activitatea desfăşurată de către Avocatul Poporului însuşi, suprapunându-se mijloacelor de intervenţie specifice acestuia;

- iniţiatorii propunerii legislative nu indică sursele financiare necesare implementării soluţiilor legislative propuse;

- existenţa în cadrul Ministerului Afacerilor Externe a Departamentului Politici pentru Relaţia cu Românii de Pretutindeni, organism instituţional care elaborează şi aplică politica în domeniul relaţiilor cu românii de pretutindeni, în conformitate cu obiectivele majore de politică externă a României şi cu Programul de Guvernare. 
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 11 februarie 2014.
La dezbateri au fost prezenţi 18 deputaţi din numărul total de 26 membri ai Comisiei juridice, de disciplină şi imunităţi.
În urma dezbaterilor, membrii Comisiei au hotărât, cu majoritate de voturi (12 voturi “împotrivă”, 3 voturi “pentru”, 3 “abţineri”), să propună plenului Camerei Deputaţilor, spre dezbatere şi adoptare, un raport de respingere a propunerii legislative pentru completarea Legii nr. 35/1997 privind organizarea şi funcţionarea instituţiei Avocatul Poporului, întrucât precizarea generică referitoare la specializarea adjunctului Avocatului Poporului în “drepturile cetăţenilor români rezidenţi în străinătate” poate crea confuzii asupra sferei competenţei acestuia. Drepturile cetăţenilor români rezidenţi în străinătate nu sunt consacrate, ca atare, la nivel constituţional. Cetăţenii români rezidenţi în străinătate se bucură, în raport cu statul român, de aceleaşi drepturi şi libertăţi constituţionale ca şi cetăţenii români cu rezidenţa în ţară.
Propunerea legislativă se încadrează în categoria legilor organice, fiind incidente prevederile art.58 alin.(3) din Constituţia României, republicată.

          VICEPREŞEDINTE,                                                SECRETAR,

    CIPRIAN NICOLAE NICA                      CĂTĂLIN THEODOR NICOLESCU

Consilier parlamentar,

Rodica Penescu

